
                                           בק'  500038618
לכבוד 
פרופ' יוחנן שטסמן, מנהל רפואי

בי"ח "עמל ירושלים" (לשעבר הוד אדומים) (קוד מוסד 237C1)

רח' השיקמה 3

מעלה אדומים  90610

‏
פרופ' שטסמן הנכבד,
הנדון :  סיכום הבקרה בבי"ח "עמל ירושלים" (לשעבר הוד אדומים)
1. בתאריך 26.5.15  נערכה בקרה מתוכננת באמצע  תקופת רישוי בבית החולים מטעם 
האגף לגריאטריה.
2. מטרת הבקרה הייתה לבחון את הטיפול הרפואי, הסעודי, ושל שאר מקצועות הבריאות וכן השירותים האחרים הניתנים למטופלים המאושפזים בבית - החולים.
3. בקרת צוות האגף לגריאטריה התבצעה באופן מדגמי במחלקה סיעודית א', במחלקה סיעודית מורכבת א' ובמחלקה תת חריפה / גריאטריה שיקומית וכן בדיקת כוח האדם בבית החולים כולו.

4. המנהל הרפואי:
פרופ' יוחנן שטסמן
  
מ.ר. 11649
5. להלן הרכב הצוות ותחום בקרתו:
· רפואה


-
ד"ר אופליה טירר, רופאה בכירה באגף לגריאטריה.


· טיפול סיעודי
           
-       
גב' אירה גלוזמן, מרכזת תחום בקרה ארצי בגריאטריה.
 
· תזונה


-
גב' יוספה כחל מרכזת תחום ארצי בגריאטריה.
· פיזיותרפיה

-
גב' חנה קפקא, מרכזת תחום בקרה ארצי בגריאטריה.


· ריפוי בעיסוק

-
גב' רונית ליניאל, מרכזת תחום בקרה ארצי בגריאטריה.
· עבודה סוציאלית

-
גב' אסתר נתיב- ארד, מרכזת תחום בקרה ארצי בגריאטריה.
· בריאות הסביבה

-
גב' אלינה קוגן, מפקחת לבריאות הסביבה.
· רוקחות


-
גב' נדא עליאן, מפקחת בתחום הרוקחות.
· תשתיות ותחזוקה

-
מר  חיים פרקש , מרכז תחום בקרה ארצי בגריאטריה.
   
כ ל ל י   : 
בי"ח "עמל ירושלים" הוקם בשנת 2000 ומאז שנת 2005 נמצא בבעלות חברת "עמל". ממוקם בכניסה לעיר מעלה אדומים וצופה לעבר מדבר יהודה.
להלן מספר המאושפזים ברישיון מול מספר המאושפזים בפועל במחלקות השונות:
	סוג המחלקה
	מיטות ברישיון
	מספר מאושפזים בפועל

	סיעודית א
	36
	40

	סיעודית ב
	36
	38

	סיעוד מורכב תומך  א
	36
	29 מתוכם 2 מאושפזים שיקומיים

	סיעוד  מורכב תומך  ב
	34
	33

	תת חריפה
	30
	33 מתוכם 20 שיקומיים,

9 תת-חריפה + 4 סיעודיים


לבית החולים אישור כיבוי אש עד 10.7.2015 .
מצ"ב נספח א' - טבלה הכוללת הערכות צוות הבקרה, נספח ב' בו פירוט ממצאי בקרה, נספח ג'- פירוט כ"א ונספח ד' – רמת איכות הטיפול.
המנהל  הרפואי מתבקש להעביר עותק מדו"ח זה גם לשאר חברי הנהלת בית החולים הסעודי גריאטרי (למנהל האדמיניסטרטיבי ולמנהלת הסיעוד- אחות ראשית).

המנהל האדמיניסטרטיבי מתבקש להודיע ללשכת הבריאות מחוזית ירושלים העתק לח"מ,
על ביצוע תיקון התחומים הנדרשים מיידי וצפי לתיקון שאר התחומים, וזאת תוך חודש ימים מעת קבלת דו"ח זה תוך התייחסות מפורטת לממצאי הבקרה עפ"י סדר תחומים המצוין בדו"ח עצמו.

לשכת בריאות מחוזית ירושלים מתבקשת לוודא תיקון הליקויים כפי שמצוינים.







בברכה,

העתקים:

מר משה בר- סימן טוב, מנכ"ל משרד הבריאות, ירושלים.
ד"ר ורד עזרא, מ"מ ראש מינהל רפואה, משרד הבריאות, ירושלים.
ד"ר אהרון כהן, ראש אגף גריאטריה, משרד הבריאות, ירושלים.

ד"ר דרור גוברמן, הממונה על הרישוי, משרד הבריאות, ירושלים.

ד"ר פנחס ברקמן, מנהל המחלקה לשירותים מוסדיים, אגף גריאטריה, ירושלים.
ד"ר חן  זמיר שטיין, רופאה מחוזית, לשכת בריאות מחוזית ירושלים.

ד"ר רפי אלישע, מ"מ גריאטרית מחוזית, לשכת בריאות מחוזית ירושלים.

מר יוחנן סמואל, מרכז בכיר לנתוני בקרה ואיכות בגריאטריה, אגף גריאטריה, ירושלים.
גב' א. מרקוביץ, ממונה תאום ארגון ובקרה, אגף גריאטריה, משרד הבריאות, תל-אביב.
גב' אביגייל וייס, מפקחת ארצית על המעונות , משרד הרווחה.
צוות בקרה ארצי.
נספח א' – ריכוז ציוני בקרה במחלקות השונות  

נספח ב' -  ממצאי הבקרה והנחיות לתיקון
1.  
רפואה  :                                      

 מחלקה סיעודית:  84%
 מחלקת סיעוד מורכב תומך:  90%
       מחלקת תת-חריפה:  84%



 
בקרת העבודה הרפואית במוסד כוללת את התחומים הבאים :

1. עבודת המנהל הרפואי.

2. קבלה רפואית.

3. סיכום תכנית הטיפול בקבלה.

4. מעקב רפואי שוטף.

5. מתן הוראות רפואיות ותרופות לפי הנהלים.

6. מעקב בדיקות מעבדה.

7. בדיקה תקופתית.

8. ישיבות צוות רב מקצועי.

9. מעקב, רישום ומסקנות מדוחות אירועים חריגים (נפילות).

10. רפואה מונעת.

11. סיכומי מטופלים שעזבו את המוסד.

12. ייעוץ ותקשורת בין הרופא לשאר הצוות.
נתונים על התנהלות העבודה בכול בית החולים: 

המערך הניהולי: המנהל הרפואי הוא רופא מומחה בגריאטריה, בעל תואר אקדמי פרופסור.
המנהל מעורב בתהליכי הניהול של בית החולים, ביחד עם מנהל בתחום האדמיניסטרציה
ובתחום הסיעוד. עבודת הצוות הניהולי  משתלבת עם עבודת ראשי תחומים מקצועיים  
בנושאים הקשורים לפעילות  האינטגרטיבית  במטופלים במחלקות בית החולים. כמו כן, 
מעורב בקביעת נורמות תפעוליות פנימיות, בהתאם לצרכי המטופלים ולפי הנחיות 
משרד הבריאות, האגף לגריאטריה. 

כוח אדם רפואי:                                                                                                                                                               בבית החולים כולו עובדים  רופאים לא מומחים, כרופאי בית.  בנוסף למנהל הרפואי, במחלקות השונות עובדים רופאים מומחים בגריאטריה  ורופאה אחת מומחית בשיקום .

תורנים וכוננים: בכול יום יש רופא תורן אחד וגם רופא כונן אחד במחלקות גריאטריה פעילה. הרופאה אחראית על הטיפול במחלקות הסיעודיות זמינה בשעות הערב והלילה, במקרה הצורך.  

יועצים: קיים הסכם עם רופא מומחה במחלות זיהומיות, בעל תואר אקדמי פרופסור, המגיע לבית החולים לצורך קביעת מדיניות לטיפול בנשאי חיידקים עמידים ולשימוש מושכל בתרופות אנטיביוטיות . בנוסף, יש רופאים יועצים מומחים  בנפרולוגיה, באף אוזן וגרון ובטיפול תומך. 

זמינות שירות מעבדה, צילומי רנטגן, בנק דם: דווח שהושג הסכם שיתוף פעולה עם מכון "טרם" הנמצא בקרבת מקום, לצורך ביצוע בדיקות דם דחופות בכול שעות היום והלילה ושל צילומי רנטגן. במחלקות בית החולים הגריאטרי לא ניתנים עירויי דם, המטופלים מועברים לבתי חולים כלליים במקרה הצורך. 

התארגנות מוסדית לניהול הטיפול בנשאי חיידקים עמידים, מניעת זיהומים: בשיתוף הפעולה של רופא מומחה במחלות זיהומיות, הוקמה ועדה לניהול זיהומים, נקבעה מדיניות ברורה ברמה מוסדית. כתוצאה מיישום נאות של המדיניות למניעת התפשטות / הדבקה של מטופלים , דווח על ירידה משמעותית במספר המטופלים נשאי חיידקים עמידים במחלקות גריאטריה לסיעוד מורכב תומך, במהלך השנה האחרונה. 

פעילות להעשרת ידע בתחום הגריאטריה במוסד עצמו: תהליכי העבודה במחלקות גריאטריה פעילה כוללים ביקורים של הרופאים, בהשתתפות הצוות הסיעודי ובמקרה הצורך, אנשי מקצועות בריאות. מתקיימות ישיבות צוות הרופאים לדיון על מקרים ועדכון מקצועי. התייחסות פרטנית לפי מחלקות: 
מח' סיעודיות: 

כללי:  הרישום בתיק המטופל והתקשורת הבין צוותית מתבצע באמצעות תוכנת מחשב (paradigma care ).  למחלקות הסיעודיות ניתן אישור של האגף לגריאטריה לטיפול דרך הוריד במטופלים הסובלים ממחלות חריפות שאינן מסכנות חיים.

גם בבקרה הנוכחית, תיעוד המעקב של הרופא הבכיר ושל רופא הבית, טעון שיפור.
חוזקים:
1. רופאת הבית של המחלקות הסיעודיות מכירה את המטופלים ותהליכי העבודה במחלקה, הקבלות, הרישום במעקב השוטף, בדיקות יזומות מתועדות במחשב. 

2. במחלקות הסיעודיות יש כוח אדם רפואי מוגדר היטב, מורכב מרופאת הבית העובדת בחצי משרה בכול אחת משתי המחלקות ורופא מומחה בגריאטריה, כיועץ בתחום מקצוע זה. 
תחומים לשיפור:

1. על צוות הרפואי להרחיב ולתעד את  הדיונים במקרים של מטופלים המקבלים טיפול מרובה תרופות. (הערה מבקרות קודמות)

2.  על הצוות הרפואי לתעד את הנימוקים לגבי צורך במתן טיפול אנטי פסיכוטי (הערה מבקרות קודמות).
3.  על הצוות הרפואי להקפיד על תיעוד המעקב בחולים המקבלים טיפול דרך הוריד ( יישום  נהלי משד הבריאות, האגף לגריאטריה – נוהל רוחב 0.5.4 ) (הערה מבקרות קודמות) . 
4. על הצוות הרפואי להקפיד על עדכון רשימת האבחנות עם אבחנות שנוספו במהלך האשפוז במחלקה.
5. בבדיקות התקופתיות היזומות להקפיד על קביעת תוכנית טיפול בהתאם לדינמיקה במצבם הכללי, הקוגניטיבי, התפקודי של המטופלים ובהתייחס גם לתחומים מקצועיים אחרים, כמו הטיפול הפיזיותרפי, ריפוי בעיסוק, קלינאי תקשורת. 
6. במעקב הרפואי השוטף  להקפיד על תיעוד המעקב אחר מצבו של מטופל שעבר אירוע שהוגדר כ-"חריג" ולתעד של המסקנות / התוכנית למניעת אירועים נוספים. 
7. לוודא מתן חיסונים לצוות המטפל, לתת הסברים לגבי הצורך בחיסון. 
8. להשתדל ליישם  את  המלצות צוות הבקרה. 
המחלקות לסיעוד  מורכב תומך:

חוזקים 

1. במחלקה שנבדקה, הרופאה הבכירה בודקת את החולים החדשים ורושמת את תוצאות הבדיקה והמלצותיה לטיפול במעקב הרפואי השוטף. 

2. הייתה התייחסות להמלצות מהבקרה הקודמת, לדוגמה,  להרחבת / יישום ההתייחסות לעקרונות הטפול הפליאטיבי, בהשתתפות רופא יועץ מומחה בטיפול תומך. 
תחומים לשיפור: 
1. להמשיך ולשפר את רישום האבחנות בקבלה ובמהלך האשפוז, את חומרת הבעיות בגללן המטופל  הוגדר "סיעודי מורכב"  ולהתייחס על כך בדיונים בסיכום ובתוכנית הטיפול. ( הערה חוזרת ). 

2. להקפיד על קיום דיונים על כול אחד מהמטופלים בישיבות הצוות הרב מקצועי בתדירות הנגזרת ממצבם הקליני, יציב / בלתי יציב. 
3. להקפיד על תיעוד המסקנות למניעת אירועים חריגים חוזרים  במעקב רפואי שוטף.  
המחלקה גריאטריה תת חריפה :

הטיפול בקשישים בסטאטוס "שיקום": 

כללי: כמו בבקרות קודמות, במחלקה גריאטריה תת חריפה מאושפזים קשישים הזקוקים לטיפול שיקומי ביחד עם חולים מוגדרים בסטאטוס ""תת חריף". צוות הבקרה בתחום הרפואה התייחס רק לאיכות  הטיפול בקשישים בסטאטוס "שיקומי", באמצעות כלי בקרה סטנדרטי של האגף לגריאטריה למחלקות גריאטריה שיקומית. 
כח אדם: במחלקה גריאטריה תת חריפה  עובדות שתי רופאות בית, ללא מומחיות, כול אחת במשרה מלאה ועוד שני רופאים, אחד מומחה בפנימית ובגריאטריה ואחרת מומחית בשיקום, כול אחת בחצי משרה . 

תהליכי עבודה של צוות הרופאים:  שתי רופאות הבית מטפלות בחולים שיקומיים ובחולים בסטאטוס תת חריף, ללא חלוקה ברורה,  נותנות מענה למטלות הרוטיניות במחלקה . הרופאה מומחית בשיקום מגיעה למחלקה כפעם בשבוע, מתייחסת  לחולים השיקומיים, קובעת תוכניות המשך טיפול. דווח שהמנהל הרפואי מקפיד להשתתף בישיבות הצוות הרב מקצועי . 

חוזקים:

1. כול אחת מרופאות הבית מכירות היטב את המטופלים הנמצאים בטיפולם.

2. ניהול הרשומה בתיק המטופל והתקשורת הבין צוותית ממוחשבים. 
נקודות לשיפור:

1. מומלץ מעקב מובנה על תוצאי שיקום במחלקה, תוך התייחסות לכול המאפיינים ( תפקוד, קוגניציה, מחלות נלוות וגורמי הסיכון ) של המטופלים
( הערה חוזרת ).

2. בקבלה הרפואית, יש להתייחס למצבם הקוגניטיבי של המטופלים באמצעות מבחנים סטנדרטיים מקובלים בספרות המקצועית למטרה זו, לתעד את פיענוח תרשימי א.ק. ג. נמצאו מספר מקרים  בהם הממצאים בקבלה לא תועדו, התרשימים המקוריים לא נמצאו ולא הייתה אפשרות להערכה דינמית של מצבם של החולים. 
3. במהלך האשפוז ובמכתבי שחרור מהמחלקה מומלץ לשים דגש בהמלצות למניעת / טיפול  בגורמי הסיכון (נפילות, ערפול חושים, מחלות כרוניות לא מאוזנות ), שהובילו להגדרתם של המטופלים בסטאטוס "שיקומי" ( הערה חוזרת ).
4. על הרופאים הבכירים, מומחים בגריאטריה ובשיקום לתעד את הממצאים בבדיקתם ואת המלצותיהם בתיק המטופלים. לרישום הייעוצים בתיקים של המטופלים יש תפקיד חשוב התורם להבנת המקרה, קביעת תוכנית הטיפול השיקומי, לאינטגרציה של תוכניות הטיפול של כול אחד ממקצועות הבריאות. המצב הנוכחי ובו, רופאי הבית "רושמים" את המלצותיהם של הרופאים הבכירים, אינו תורם לעדכון מקצועי של צוות המטפל ולעליה בסטנדרטים  הטיפולים  ( הערה חוזרת ).
2.  
טיפול סיעודי  :



 
מח' סעודיות:  87%
מח' לסעוד מורכב תומך:  כושל עקב מחסור משמעותי בכוח אדם
מח' תת חריפה/גריאטריה שיקומית:  כושל עקב מחסור משמעותי בכוח אדם
 
נושאים מבוקרים – התייחסות לנושאים וקריטריונים בכלי הבקרה:
 
1. כוח אדם.  

2. אומדן סעודי ורשום.

3. תכנית טפול בקבלה לאשפוז.

4. מעקב סעודי.  

5. תרופות.

6. הבטחת סביבה בטוחה.
7. תקשורת.
8. הזנה והאכלה.

9. הפרשות.
10. היגיינה אישית ולבוש.
11. שמירת שלמות העור.
12. תנועתיות ותנוחה.
13. קשר עם המשפחה.
14. עדכון מקצועי.
15. הדרכה והערכת צוות.
16. טיפול בכאב.
17. זכויות החולה.
 


כללי:
בתחום הסיעוד הבקרה נערכה ביומיים נפרדים: ביום הראשון לבקרה, יחד עם צוות האגף , נבדקו באופן מדגמי מחלקות סיעודיות א' ו- ב' ביום השני לבקרה , בתאריך 14.6 ובתאום עם הנהלת המוסד, נבדקו מחלקה לסיעוד מורכב תומך ומחלקה תת אקוטית ושיקומית. בדומה לבקרה הקודמת, שוב הייתה תחלופה בצוות הבכיר במוסד: מונתה אחות ראשית חדשה המועסקת, לפי הצהרתה,  ב-150% משרה. מבדיקת סידורי העבודה שנמסרו במועד הבקרה נמצא, כי האחות הראשית מתפקדת גם כאחות מהשורה אחות מהשורה שעבדה משמרות בוקר+ ערב במחלקה במחלקות המוסד ועובדת כ- 46 שעות שבועיות לפחות (כ-150% משרה). סידור זה גוזל מיכולותיה לקבוע מדיניות ולפקח על הטמעתה בפועל בעשייה הסיעודית במחלקות המוסד ולהוביל את הנושאים הנוספים הנמצאים בפיקוחה כנאמנת תחומים מקצועיים רבים, ביניהם מניעת זיהומים, טיפול בפצעים קשיי ריפוי, ניהול סיכונים ועוד. כמו כן, המרת משרתה הניהולית למשרת אחות מהשורה מנוגדת לדרישת משרד הבריאות להעסקת אחות ראשית במשרת ניהול מלאה.
סגנית אחות ראשית - חדשה, כחצי שנה במוסד ובתפקידה, מועסקת ב-75% משרה, בעלת מוטיבציה לשיפור וקידום העשייה הסיעודית במוסד. בתחום אחריותה נמצאים עדכון והטמעת נהלים מוסדיים, קליטת עובדים חדשים והדרכתם, השתתפות בסבב מנהלים תורנים, ביצוע תצפיות על עבודת הצוות הסיעודי. גם היא, עקב המחסור הגדול בכוח אדם סיעודי , עובדת לעת הצורך כאחות מן השורה במחלקות השונות. למרות המצוקה בכוח אדם, יש לציין לטובה את המאמץ הרב המושקע על ידי הצוות הבכיר במוסד כדי להיענות להערות מהבקרה הקודמת, לקדם את הטיפול הסיעודי ולבנות ולבסס תהליכי העבודה בתחומים מקצועיים שונים.
כוח אדם:
1. במחלקה תת-חריפה: חסר של כ- 2 תקנים של אחיות – כ-16% מהתקינה הנדרשת. 36.4% מצוות האחיות –אחיות מעשיות. תקינת המטפלים עונה לדרישות התקן.
2. במערך סיעוד מורכב-תומך – בשתי המחלקות לסיעוד מורכב-תומך נמצא חסר של סה"כ 11.3 תקנים של אחיות –  חסר של כ-39% מהתקינה הנדרשת.
במחלקה לסיעוד מורכב-תומך  א': חסר של 7.92 תקנים של אחיות – 50.8% מהתקינה הנדרשת. תקינת המטפלים עונה לדרישות התקן.
במחלקה לסיעוד מורכב-תומך ב': חסר של 3.4 תקנים של אחיות – 23.9%, חישוב שעות העבודה כולל את השעות של האחות הראשית של המוסד – 32 שעות שבועיות, ללא חישוב שעות  עבודתה במחלקה, החסר בתקינת האחיות היה מגיע ל-4.47 תקנים – 31.5%. 
3. במחלקות סיעודיות: תקינת אחיות ומטפלים עונה לדרישות התקן. 
4. יש להקפיד על היקף משרת הניהול של האחות הראשית כנדרש על ידי משרד הבריאות. האחות הראשית, בנוסף למחלקה לסיעוד מורכב ב' נמצאת בסידור העבודה גם במחלקה סיעודית א' – בה היא עובדת בפועל בשתי משמרות בוקר, סה"כ שעות עבודתה בשתי המחלקות מגיעות ל-46 שעות שבועיות.
5. יש להימנע מהעסקת העובדים שבעה ימים בשבוע, באופן רצוף, ללא יום חופש שבועי. 
6. יש להפחית משמרות כפולות ושעות נוספות המבוצעות ע"י הצוות הסעודי.
7. יש לפעול לגיוס אחיות מוסמכות לצוות הסיעודי במוסד, ע"מ להבטיח ביצוע  תקין של הפעילויות המותרות לאחיות מוסמכות בלבד. כגון, מתן טיפול דרך הווריד, אומדן רגל סוכרתית, אומדן כאב מקיף ועוד. 
חוזקים בעבודת המוסד:
1. נאמני נושא – בתחומים: מניעה וטיפול בפצעים, ניהול סיכונים ומניעת זיהומים. יש לציין, כי נאמני תחום מניעת עצירות וכאב טרם סיימו הכשרה מוכרת בנושא, בתחומים אלו לא הוצגה פעילות בשנה האחרונה.
2. טיפול בפצעים קשיי ריפוי – בהובלת האחות הראשית, נבנתה חוברת "הדרכה לטיפול בפצעים קשיי ריפוי" הכוללת הנחיות מקצועיות לטיפול בפצעים. כמו כן, נעשה ייעוץ מקצועי ומעקב מוסדי אחר כל הפצעים במוסד. מומלץ לאסוף נתונים מוסדיים לשם קביעת תכניות העבודה והדרכת הצוות.
3. ניהול סיכונים – בהובלת האחות הראשית וסגניתה, הוקמה וועדה בין-מקצועית הכוללת רופאת הבית, אחות נאמנת התחום ופיזיותרפיסט. הועדה מתכנסת לאחר כל אירוע חריג או פעם בשבועיים לפחות ומקיימת דיון מקצועי בנוגע לכל אירוע שהתרחש במחלקות, כולל הסקת מסקנות ברמה פרטנית ומוסדית. נעשה איסוף נתונים מוסדי, כולל פילוג הגורמים לאירועים ותדירותם, ניתוח הנתונים והצגתם הגרפית כבסיס לתכנון תהליכי העבודה. לציין, כי בחצי השנה האחרונה חלה ירידה במספר האירועים החריגים בכותלי המוסד.
4.  חידוש נהלים פנימיים – נעשית עבודה מעמיקה של חידוש הנהלים הפנימיים במוסד ועדכונם, נגישותם קלה לכל הצוותים.
5. מנהל תורן – במוסד מתקיים סידור, על פיו מנהלת הסיעוד, סגניתה, האחיות אחראיות של המחלקות, מנהלי תחומים ומנהלת המוסד, עורכות ביקורים בשעות הערב בכל מחלקות המוסד, מפקחות על ניהול העבודה ועונות לשאלות בני משפחות המטופלים. 
6. בקרת עמיתים (בקרה צולבת) – השנה, הצוות הסיעודי הבכיר ממוסד ''עמל בשרון" המשתייך לרשת ''עמל סיעודית'' ערך בקרה פנימית ב-''הוד עמל''. יישום ההמלצות מבקרת העמיתים, תרם לשיפור העשייה בתחום הסיעוד במוסד. 
7. פרויקט "סיעוד, תעסוקה ומה שביניהם" – בשיתוף עם עובדות תעסוקה, נעשו הפעלות חווייתיות למטפלים, במטרה להגדיר את דרכי העבודה ולשפר את שיתוף הפעולה בין הצוות הסיעודי לעובדות תעסוקה.
תחומים לשיפור ברמה המוסדית:
1. חסר בתקינת האחיות בגריאטריה פעילה – מבדיקת סידורי העבודה שנמסרו במועד הבקרה, נמצא, כי קיים חסר משמעותי בתקינת האחיות במחלקות לסיעוד מורכב-תומך ובמחלקה תת-חריפה. יש לפעול באופן מידי להשלמת התקינה החסרה. 
2. נאמני נושא והדרכות מרוכזות: 
מומלץ למנות נאמנים בתחומים מניעת עצירות וטיפול בכאב ולדאוג להכשרתם בקורסים ייעודיים. מומלץ לפעול לפיתוח תכניות עבודה מוסדיות וביצוע הדרכות מרוכזות , לבצע איסוף נתונים מוסדיים וניתוחם, מהם להסיק מסקנות בכל התחומים שנבחרו, לבצע תחקירים, לקבל החלטות בדבר שיפור תהליכים ותכנון הדרכה ברמה המוסדית. 
3. מניעת זיהומים: 

יש לשפר את תהליכי העבודה בתחום מניעת זיהומים, כולל העלאת מודעות הצוות המטפל לביצוע בפועל את הנחיות משרד הבריאות בדבר מניעת זיהומים במערכת האשפוז. במספר התצפיות שבוצעו במהלך הבקרה נצפה, כי הצוות הסיעודי לא מקפיד על שימוש בציוד מיגון ולא מקפיד על רחיצת/חיטוי ידיים אחרי טיפול במטופלים. 
4. טיפול פליאטיבי: יש לפעול לקידום גישה פליאטיבית במחלקה לסיעוד מורכב, במיוחד במקרים בהם המטופלים הסובלים ממחלות חשוכות מרפא ו/או מוגדרים כמטופלים סופניים. מומלץ לדאוג להכשרת הצוות המטפל ולהמשיך לפתח תחום זה בכל מחלקות המוסד.
תחומים לשיפור במחלקות הסיעודיות:

1. אומדן סיעודי: 
יש להקפיד על תשאול את המטופלים הצלולים ו/או את בני משפחתם בנוגע להרגלים, בקשות וציפיות מהאשפוז במחלקה. חוסר הידיעה של השפה העברית על ידי המטופל אינה מהווה סיבה לאי-ביצוע התשאול.  יש לבצע אומדן נפשי- התנהגותי לכל המטופלים המוגדרים כסובלים משטיון ו/או מטופלים הסובלים מאי-שקט (נוהל סיעוד 2.2.2, משרד הבריאות). יש לבצע אומדן התנהגותי חוזר למטופלים הסובלים מאי-שקט, לאחר שינוי בטיפול הרגעתי ולהתייחס לרמת האיזון מחדש. יש לסכם את המידע המתקבל מכלל האומדנים, תוך זיהוי בעיות סיעודיות מרכזיות של המטופל, כבסיס לבניית תכנית ההתערבות הסיעודית. 
2. תכנית טיפול סיעודית:

יש לכלול בתכנית צעדים לטיפול ו/או למניעת בעיות סיעודיות קיימות ו/או צפויות, וזאת על פי רמת הסיכון המאובחן באמצעות אומדנים סיעודיים. כגון: סיכון גבוה לכיבים סוכרתיים, אי-שקט, סיכון לנפילה, ירידה מתמשכת במשקל הגוף - חסרה התייחסות בתכנית הטיפול.

3. דיווח ומעקב סיעודי: 
יש להקפיד לעקוב בכל משמרת אחרי מטופלים שמצבם אינו יציב ו/או סובלים מבעיה חריפה ו/או קיימת לגביהם הנחיה רפואית למעקב ודיווח (נוהל 2.3.1, מ''ב). לא נמצא תיעוד רציף של מעקב אחרי מצב מטופל הסובל מחום כתוצאה מזיהום במוצא צנתר ה-PEG, אי-שקט. לא נמצא ניטור מצב המטופלים הסובלים ממחלות חריפות ומקבלים טיפול תוך-ורידי. 
4. הזנה והאכלה: 

יש לעקוב אחר שינויים במשקל גופם של המטופלים, לזהות את המטופלים הסובלים מסטייה חדה או מתמשכת במשקל הגוף ולבנות עבורם תכנית טיפול מתאימה. נמצא, כי לא נבנתה תכנית התערבות סיעודית עבור תשעה מתוך 38 מטופלים הסובלים מירידה במשקל הגוף. יש להקפיד על בטיחות המטופלים בעת ביצוע האכלה. מתוך התצפיות שבוצעו במהלך הבקרה, עלה, כי חלק מהמטפלים האכילו את המטופלים בעמידה, ללא שמירה על קשר עין רציף עימם בעת האכלה. כמו כן, המטפלים השתמשו להאכלה בכפיות חד-פעמיות מפלסטיק, דבר שעלול לסכן את המטופלים בפציעה ו/או אספירציה באמצעות גוף זר במקרה של שבירת הכפית.
5. טיפול תרופתי:
מתן טיפול דרך הווריד - יש להקפיד על מתן טיפול דרך הוריד ע"י אחיות מוסמכות בלבד. יש להקפיד על נוכחות אחות מוסמכת וניטור מצב המטופל בכל המשמרות, לאורך כל ימי התכנית של מתן הטיפול (נוהל רוחב 0.5.4, משרד הבריאות).
6. תנועתיות ותנוחה: 
יש להקפיד על  ביצוע בפועל של הנחיות הנהלת הסיעוד לגבי אופן ביצוע המעברים. נצפה, כי מספר מטופלים הושכבו במיטותיהם על ידי מטפל אחד, למרות הנחיית מנהל הסיעוד לביצוע המעברים על ידי שני אנשי צוות.  יש להקפיד על ביצוע שינויי תנוחה למטופלים הזקוקים לכך ולתעדם. ביום הבקרה, אצל מספר מטופלים נמצא תיעוד חסר של ביצוע שינויי תנוחה במיטה.
7. הבטחת סביבה פיזית בטוחה :
יש להקפיד על נוכחות איש צוות מטפל ועל השגחתו הרציפה על המטופלים במחלקה. בתצפית שבוצעה במהלך הבקרה, נצפו מספר מטופלים שהושארו לשבת בלובי המחלקתי ללא נוכחות איש צוות מטפל וללא השגחה. יש להתקין חגורות/מעקות בטיחות ומשענות לכפות רגליים בכל כיסאות הרחצה (הערה חוזרת  מבקרה קודמת). יש להקפיד על נעילת מעצורים בכיסאות גלגלים ובכורסאות גריאטריות בעת ביצוע מעברים של מטופלים. 
8. תקשורת: 
יש לכנס ישיבות צוות רב-מקצועי לדיון במטופלים שחל שינוי במצבם או במטופלים הסובלים מבעיה חריפה הדורשת התערבות צוות רב-מקצועי. בנוסף לתיעוד של בעיות המטופל, יש לבנות תכנית טיפול רב-מקצועית בבעיות מרכזיות, תוך קביעת מטרות הטיפול ומעקב אחרי השגתן בישיבות הצוות הבאות (הערה חוזרת מבקרה קודמת). לדוגמה, לא נמצא דיון בצוות רב-מקצועי בנוגע למטופלים עם ירידה חדה/מתמשכת במשקל, במטופל הסובל מאי-שקט קשה, המטופלים בסיכון גבוה לנפילות וכ"ד . תדירות הישיבות של פעם בחצי שנה מתאימה למטופלים יציבים בלבד. 
9. מעקב רגל סוכרתית: 
יש להקפיד על אומדן כף רגל סוכרתית בתדירות של פעם בחודש לפחות (חוזר מנהל הסיעוד מס' 80, משרד הבריאות). לא נמצא מעקב רציף אחרי מצב העור אצל מספר מטופלים בסיכון, ביניהם מטופלת עם פצע סוכרתי קיים שגרם לקטיעת הגפה.
המחלקה לסיעוד מורכב תומך:
תמהיל מטופלים – במחלקה 29  מטופלים מתוכם:  2 סעודיים - 1 פרטי 1 מב"ר; 2 בסטאטוס תת חריף. 10 מטופלי דיאליזה; 5 נתמכי חמצן. 2 המקבלים חמצן sos  ו - 3 מטופלים באופן קבוע  מטופל  עם  peg ו2   מטופלים מוזנים דרך זונדה. 4 מטופלים מוגדרים כמטופלים פליאטיביים. 2 מטופלים עם VRE בבידוד ומטופל עם הפטיטיס C . מטופלת עם טרכיאוסטומי.  5 מטופלים עם 12 פצעים.
בשל חוסר משמעותי בכוח אדם במחלקה לסיעוד מורכב לא ניתן ציון למחלקה.

חוזקים של המחלקה

1. אחות אחראית ותיקה, עם ידע וניסיון בגריאטריה, מכירה היטב את המטופלים ומשפחותיהם ונענית בסבלנות וסובלנות לפניותיהם ודרישותיהם.
2. רצון ומוטיבציה של אחות אחראית לשמור על רמת טיפול נאותה למרות הקשיים בחוסר צוות ותחלופת צוות.
תחומים הטעונים שיפור

תוכנית טיפול : יש להתייחס לכל הבעיות של המטופל כמו שינויים במשקל, ירידה בתקשורת ולעדכן את תוכנית הטיפול בהתאם. 
תרופות: טוקסיקה - יש לתעד בדף ניהול סמים מסוכנים את בקרת הסמים המסוכנים בשונה ממתן הקבוע של תרופות. עגלת תרופות - יש לדאוג כי הסטריפים של תרופות המצויות בעגלת התרופות יישארו באריזות  התרופות המקוריות ולא בתפזורת במגירת התרופות.  יש לעדכן את הוראת מתן החמצן באותה תדירות שבה מתעדכנות הוראות תרופתיות אחרות ולבחון את הנחיצות בהמשך המתן.    
הפרשות

עצירות - יש לבנות תוכנית למניעת עצירות עם פתרונות נוספים לטיפול התרופתי. היום כל אותם מטופלים שזוהו כסובלים מעצירות מקבלים טיפול תרופתי ואין שימוש בחלופות טיפול כמו תזונה רבת תאית , הפעלה והולכת המטופל ועוד.

בטיחות המטופל 

אירועים חריגים - יש להקפיד על עקביות במעקב ודווח של אירוע חריג . יש להקפיד על  ניתוח הממצאים שהביאו לאירוע, בהסקת מסקנות וקביעת מטרות להפחתת הישנות המקרים. יש לבצע אומדני נפילה אחת לשלושה חודשים, או בשינוי טיפול או במצב המטופל תוך קביעת מטרות טיפול למניעת הישנות האירועים.

עור

אומדן כף רגל - יש להקפיד על ביצוע אומדן כף רגל לכל מטופל שאובחן כסובל מסכרת גם אם לא מקבל טיפול תרופתי

מחלקה תת חריפה/שיקומית:

חוזקים:

אחות אחראית ותיקה, מכירה היטב את מטופליה ואת משפחותיהם.

תחומים הטעונים שיפור:

1. כללי:  על אחות אחראית לחזק את מיומנותה בשימוש בתכנת המחשב ולהכיר את כל הפונקציות הקיימות.
2. כוח אדם: יש להשלים את המחסור באחיות בכלל ובאחיות מוסמכות בפרט. בשל חוסר משמעותי בכוח אדם במחלקה לא ניתן ציון. יש לשאוף לבניית צוותים קבועים בשתי היחידות (שיקום ותת חריף). נכון ליום הבקרה , כל בוקר נעשית חלוקה מחודשת הצוות המטפל. הדבר פוגע ביכולת הצוות להתמקצע ולהתייחס למצבם המשתנה של המטופלים תוך מעקב  רציף .
3. קבלה סיעודית:  יש להקפיד על ביצוע אנמנזה סיעודית בקבלת כל מטופל חדש במחלקה גם אם הוא ותיק במוסד .
4. מעקב סיעודי:  יש להרחיב התייחסות למצבו המשתנה של המטופל (הערה מבקרה קודמת). 
5. תכניות טיפול:  יש להתייחס לבעיות הייחודיות של המטופלים בדגש מיוחד על מצבם התפקודים והתקדמותם בתהליך השיקום ולבנות תכנית בהתאם.
6. בטיחות המטופל: יש להקפיד על עקביות במעקב ודווח על אירוע חריג. יש לשפר ניתוח הממצאים ולהסיק מסקנות אופרטיביות.
7. יש לשלוח אחיות להשתלמות בתחום השיקום על מנת להגביר את המודעות למרכזיותה של האחות השיקומית כמתאמת הטיפול. 
ג.  תזונה: 
מחלקות סיעודיות:  88%
מחלקות לסיעוד מורכב תומך :  לא נבדקו
מחלקת שיקום גריאטרי/תת חריפה: לא נבדקה

הנושאים הנבדקים הם:

1. תפריט: רישום, גיוון, כמויות חומרי גלם, מזונות מיוחדים.

2. ציוד: קיום ותקינות הציוד במטבח, מטבחונים ובמחלקות והשימוש בו.
3.  כוח אדם.
4. רשומות במחלקות, ישיבות צוות.
5. טיפול תזונתי: רישום תוכנית תזונתית, המלצות ויישום בשטח.
 
כללי:
עקב בעיות מנהליות לא נערכה הבקרה במחלקות סיעוד מורכב ושיקום גריאטרי. 

עם זאת בביקור קצר במחלקה השיקומית גריאטרית ושיחה עם מנהלת שירות התזונה, נראה שקיים עומס טיפולי במחלקה הכוללת מטופלים בהגדרה של תת חריפה וגם מטופלים שיקומיים. תחלופת המטופלים מאוד גבוהה. אין לדיאטנים אפשרות לבצע הערכה תזונתית לכל המטופלים. הטיפול ניתן למטופלים בסיכון תזונתי על פי כלי הסיקור (SNAQ) שמבוצע לכל מטופל כחלק ממדדי האיכות. בתצפית הגשת ארוחת צהרים במחלקה זו יש לציין הגשה אסטטית, כלים נאים. 

כח אדם כללי :

· כיום עובדות בבית החולים שתי דיאטניות (דיאטנית אחראית ותיקה ודיאטנית חדשה) , סה"כ  80 שעות שבועיות בפריסה שבועית של חמישה ימים בשבוע. 

· יש לציין שהדיאטנית נותנת שעתיים  לדיאליזה הקהילתית מתוך השעות המוקצות למחלקות סיעוד מורכב.
· במחלקות סיעודיות ותשושי נפש סה"כ- 14 ש"ש
     מחלקת סיעוד מורכב- 38 ש"ש.

     מחלקת שיקום/תת חריפה- 20 ש"ש.
שירות התזונה

חוזקים:

1. יש לשבח את ההתקדמות שחלה בשירות התזונה בשנה האחרונה על ידי הדיאטנית האחראית- ניבנו נהלים פנימיים וחלקם הוטמעו, תועדו תהליכים של אבטחת הגשת המזון מול חברת ההסעדה, בוצעו תהליכי הבטחת איכות טיפול בתחום התזונה  ובוצעו הדרכות של צוותים. 

2. מתקיים שיתוף פעולה עם קלינאי תקשורת וניבנו נהלים פנימיים משותפים.
3. השתלמויות: דיאטנית ראשית, סיימה השנה קורס להערכה תזונתית מתקדמת-הערכת בריאות הפה של משרד הבריאות.
תחומים לתיקון ולשיפור:

1. כיום יושבים בחדר אחד שתי דיאטניות עם קלינאי תקשורת . 
יש מחשב אחד לכל השלושה. מומלץ להוסיף עוד עמדת מחשב בחדר זה.

מערך המזון

· כל המזון המבושל והגולמי מגיע מחברת הסעדה 'נורקייט'. 

· לחברת ההסעדה אין מטבח חלבי כך שהמנות המורכבות בארוחות ערב ברובם דלים בחלבון. יש לעבוד מול חברת ההסעדה להוסיף ביצים למנות המורכבות או לתת דגים בערב לפחות פעם בשבוע. כאשר המנה המורכבת עשירה בחלבון ניתן להגיש ממרח ללא חלבון אך כאשר המנה המורכבת דלה בחלבון, הממרח יכיל חלבון (ראו נוהל תזונה נספח 500-8).
תחומים לתיקון ושיפור:
איכות ובטיחות המזון:

1. יש להשלים חישוב של כל המתכונים הסטנדרטים שבתפריט. מומלץ לרכוש תוכנה המסייעת בחישוב המתכונים וחישוב צריכת מזון (הערכה תזונתית) למטופלים דוגמת תוכנת 'צמרת'.

2. הכנת 'הבלנדר' (מזון במרקם דייסתי)- אין לטחון מנה עשירה בפחמימות עם הירק. יש להפריד בין סוגי המנות. יש לעבוד שוב מול עובדי המטבח ולהדריך אותם לגבי הכנת הבלנדר (גודלי מנה, מרקם מתאים, שינוע). 

3. יש לשמור דוגמאות מזון של כל המנות כולל סלט ירקות ודייסה ל-72 שעות. 
4. נספח 500-10 סל מזון לשעת חירום שונה. יש להתייחס לסל החדש.

רישום וגיוון התפריט:

· אין לתת יותר מפעמיים בחודש מנות תעשייתיות כמו בורקס, בליצס קנישים. יש לצמצם גם בסלטים תעשייתיים (הערה חוזרת).

· לכלל המטופלים (גם למטופלים המקבלים מנה רכה או דייסתית), יש להגיש ארבע סוגי פירות בשבוע . יש להגיש 8 פעמים פרי טרי ו-6 פעמים ניתן לתת פרי משומר או מבושל (ראה נספח נוהל 500-8)..
· יש לוודא קיום מנה מורכבת מתאימה למטופלים האוכלים מזון רך בארוחות ערב . ביום הבקרה שלחו רק בורקס.
· מומלץ לגוון את מנת הפירה ולהוסיף פירה בטטה בעונה, מחית תפוחי אדמה עם בצל מטוגן או עשבי תיבול.
· דייסות אינסטנט בשבת: במקום להכין דייסה על בסיס מים רותחים רצוי לעבור לשימוש באבקת חלב שניתן לערבב עם מים רותחים לקבלת חלב (ראה נספח 500-9). 

התנהלות הטיפול התזונתי 

מחלקות סיעודיות (נבדקה סיעודית ב')
כח אדם: סה"כ מוקצות 14 שעות שבועיות לעבודה במחלקות אלה. 

הדיאטנית משתתפת בישיבות צוות רב מקצועיות

תחומים לתיקון ושיפור:

טיפול תזונתי:

1. נבדקו מספר רשומות של מטופלים במחלקה סיעודית ב'.  הדיאטנית מכירה את המטופלים היטב. המעקב אחר מצבם התזונתי של המטופלים טוב .
יחד עם זאת: שליש מהמטופלים במחלקה ירדו במשקל. נמצאו מטופלים עם ירידות גדולות במשקל שעבורם לא הייתה ישיבת צוות רב מקצועית לדיון בגורמים לירידה במשקל. לא תמיד בוצע רישום  צריכת מזון (לבדיקת צריכת האנרגיה והחלבון) גם כשהדיאטנית ביקשה רישום . כתוצאה לכך, במקרה ספציפי לא נעשתה התערבות מתאימה. 

2. רישום תוסף תזונה: מתעדים בקרדקס רק "מולטי ויטמין" ללא שם התוסף. 
יש לציין שם התוסף (הערה חוזרת).
תצפית ארוחת צהריים:

3. מזון במרקם דייסתי- ההגשה על הצלחת הייתה לא אסטטית. יש לשים לב לאופן ההגשה, מתן כל פריט מזון בנפרד (3 מנות נפרדות), מתן רוטב סמיך להרטבת המנה, גיוון צבעים(שתי הפריטים שהוגשו היו בצבע כתום). 

4. לא הוקדשה חשיבה מספקת על סביבת אכילה מותאמת ומאפשרת.  יש להתייעץ עם מרפאה בעיסוק בנושא.

5. התאמה לתפריט: לרב המטופלים הוגשה מנת ג'לי במקום פרי . 
יש להגיש פרי טחון בארוחות צהרים.
סיכום:

· הרכב ארוחות הערב- יש לשפר כנדרש.

· יש לקיים דיונים רב מקצועיים במקרים בהם מטופלים יורדים באופן עקבי במשקל ולהכין תוכנית טיפול מתאימה ליעדים. 

· מומלץ לשלוח את הדיאטנית החדשה לקורס תזונה בגריאטריה שיחל בנובמבר 2015 ולהוציא דיאטן/ית  להשתלמות בתחום הטיפול הפליאטיבי.

1. פיזיותרפיה  : 

מחלקות סיעודיות:  85%

מחלקות לסיעוד מורכב תומך :  85%
מחלקה תת חריפה/ גריאטריה שיקומית:  93%
כללי

היקף כוח אדם:

בבית החולים עובדים 8 פיזיותרפיסטים בהיקף כולל של 185 שעות שבועיות. 

לעזרתם עובדת כוח עזר העובדת 30 שעות בשבוע.

השרות ניתן בימים א'-ה' בין השעות 8-16 וביום ו' בין השעות 8-12.

ארגון השרות:

לכל מחלקה הוקצו פיזיותרפיסט/ים קבוע/ים. 
תקשורת תוך צוותית:

ישיבות צוות מתקיימות אחת לחודש ביום קבוע. הישיבות מתועדות.

תיעוד:

התיעוד ממוחשב באמצעות תכנת "פרדיגמה". מנהל השרות יזם הכנת הנחיות לתיעוד הערכה חוזרת ברשומה על מנת לשפר את האחידות ואת רמת התיעוד. מטופל המשתחרר מבית החולים מקבל מכתב סיכום טיפול עם המלצות להמשך טיפול.

חדר פיזיותרפיה וציוד טיפולי:

בבית החולים חדר פיזיותרפיה אחד בקומת המחלקה לגריאטריה שיקומית. החדר מצויד במרבית הציוד הנדרש.

התאמת ציוד ואביזרי עזר:

הציוד לניידות וישיבה הקיים בבית החולים עדיין אינו עונה על הדרישות והצרכים ולכן חלק ממשפחות המטופלים נשלחות להביא ציוד מארגוני השאלה. רמת התחזוקה של הציוד הקיים טעונה שיפור. 

על מנת לייעל את השמירה על הציוד הקיים נבנה תהליך להנפקת ציוד למטופל ולהחזרתו בתום תקופת האשפוז. מלאי הציוד מנוהל על ידי עובדת כוח העזר.

מעורבות בהזמנת ציוד:

מנהל השרות הכין תכנית רכש רב שנתית להשלמת הציוד החסר.

תקשורת בין צוותית:

התקשורת מתועדת באמצעות תכנת "פרדיגמה".

הפיזיותרפיסטים משתתפים בישיבות הצוות הרב מקצועי בכל המחלקות.

במחלקות רשימות מעקב הליכה.

מתקיים פרויקט לשיפור הקשר עם הצוות הסיעודי, במסגרתו שלוש פעמים בשבוע הפיזיותרפיסטים נכנסים עם המטפלים לעבודה השוטפת במחלקה ונותנים הדרכה.
הדרכה:

הדרכת עובד חדש מתקיימת אחת לשבוע, ביום קבוע.

הדרכה לכלל הצוות הועברה במסגרת תכנית החת"ש של שנת 2015. נושא ההדרכה: מניעת נפילות וניהול סיכונים. 

הדרכות מחלקתיות ניתנות במסגרת ישיבות הצוות המחלקתיות. במהלך 2015 ניתנו הדרכות מסוג זה במחלקה א' (ס"מ תומך א'), מחלקה ב' (סיעודית א') ומחלקה ד' (גריאטריה שיקומית/תת חריפה).

הדרכות שוטפות ניתנות במהלך העבודה ומתועדות. 

השתלמויות והעשרה:

הפיזיותרפיסטים משתלמים בתחומים מקצועיים רלוונטיים לעבודתם בבית החולים.

מחלקה סיעודית:
היקף כוח אדם וארגון השרות:
במחלקות הסיעודית עובדות ארבע פיזיותרפיסטיות בהיקף של 40 שעות שבועיות: במחלקה ב' (סיעודית א') עובדת פיזיותרפיסטית אחת בהיקף של 20 ש"ש. במחלקה ג' (סיעודית ב') עובדות שלוש פיזיותרפיסטיות בהיקף כולל של 20 ש"ש. החל מיוני כל השעות יינתנו במחלקה זו על ידי פיזיותרפיסטית אחת. 
הערכת מטופל בפיזיותרפיה:
הערכה ראשונה מתבצעת במועד הנדרש. מרבית ההערכות מלאות.
הערכות חוזרות נערכות במועד. לעיתים חסרות מטרות ותכנית טיפול עדכניים בהתאם למצבו של המטופל. 
התאמת ציוד ואביזרי עזר:
ניכר כי נעשה מאמץ להתאים את כסא הגלגלים והאביזרים הנלווים לצרכי המטופלים. המחסור בציוד לישיבה וניידות מקשה להגיע להתאמה מלאה. במחלקה ג' (סיעודית ב') נמצאו 17 מטופלים עם הגבלה פיזית.
 תהליך וסוג טיפול:
רוב המאושפזים מקבלים טיפול פרטני. בנוסף ניתן טיפול בקבוצה פעמיים  בשבוע. 
מחלקה לסיעוד מורכב תומך:
היקף כוח אדם וארגון השירות:
במחלקות לסיעוד מורכב תומך עובדים שני פיזיותרפיסטים בהיקף כולל של 38 שעות שבועיות: במחלקה א' (ס"מ תומך א') הפיזיותרפיסט עובד שלושה ימים בשבוע, 17 ש"ש ובמחלקה ה' (ס"מ תומך ב') הפיזיותרפיסטית עובדת ארבעה ימים בשבוע, 21 ש"ש.
הערכת מטופל בפיזיותרפיה:
הערכה ראשונה למטופל והערכות חוזרות נערכות במועד. 
חדר פיזיותרפיה וציוד טיפולי:
חדר הפיזיותרפיה היחיד משמש רק חלק ממטופלי המחלקות לסיעוד מורכב תומך.
התאמת ציוד ואביזרי עזר:
התאמת כיסאות הגלגלים למטופלים חלקית, בעיקר בשל חוסר בציוד. 
תהליך ורמות טיפול (פרטני, בקבוצה):
מרבית המאושפזים מטופלים בתדירות של 1-2 טיפולים בשבוע. במחלקה ה' (ס"מ ב') יש מספר מטופלים בסטאטוס שיקומי והם מקבלים טיפול יומיומי.
מחלקה לגריאטריה שיקומית:

היקף כוח אדם וארגון השרות:

במחלקה לגריאטריה שיקומית עובדים חמישה פיזיותרפיסטים בהיקף כולל של 90 שעות שבועיות.

מנהל השרות אחראי על המחלקה. 

הערכת מטופל בפיזיותרפיה:

הערכה ראשונה נערכת למטופל ביום קבלתו במחלקה או למחרת. מעקב נרשם אחת לשבוע ובו תיאור ההתקדמות התפקודית של המטופל, כולל מטרות ותכנית מעודכנים.

תהליך וסוג טיפול:

המטופלים השיקומיים מקבלים טיפול  פרטני יומיומי (בימים א'-ה') .
תקשורת בין צוותית:

במחלקה לוח ניידות עם הנחיות למידת העזרה הנדרשת לכל מטופל. 

תחומים לשיפור ותיקון:

כללי:

· להצטייד בכיסאות גלגלים ואביזרי עזר לניידות וישיבה על פי הדרישות. יש לדאוג לרמת תחזוקה נאותה של הציוד הקיים.  מומלץ לעבוד לפי תכנית רכש מסודרת. (הערה חוזרת)
· לצייד את חדר הפיזיותרפיה במסוע לתרגול הליכה, כנדרש עבור מחלקות לגריאטריה שיקומית.
· מומלץ לתלות הנחיות רלוונטיות ליד מיטות המטופלים על מנת לאפשר למטפלים לקבל את מלוא המידע הנדרש לשם מתן טיפול איכותי ובטיחותי. 
מחלקות סיעודיות:

· לקבוע מטרות טיפול ייעודיות לכל מטופל בהערכה ראשונה ובהערכות החוזרות בהתאם למצבו העדכני. להתאים את תכנית הטיפול למטרות העדכניות.
· להעריך מחדש את התאמת כסאות הגלגלים לצרכי המטופלים, תוך מתן דגש על הצורך בשימוש באמצעים להגבלה פיזית.
מחלקות לסיעוד מורכב תומך:

· להתאים את תדירות הטיפול לצרכי המטופל כחלק מתכנית הטיפול ובהתאם למטרות הטיפול שנקבעו.
· להמשיך ברכישת כיסאות גלגלים וציוד לישיבה.
מחלקה לגריאטריה שיקומית/תת חריפה:

· לספק למאושפזים במחלקה כסאות גלגלים ואביזרים נלווים מתוך מלאי של בית החולים.
2. ריפוי בעסוק:

מחלקות סיעודיות:  87%
מחלקות לסיעוד מורכב תומך :  83%
מחלקה תת חריפה/ גריאטריה שיקומית:  82%
כללי: 
מנהלת השירות ושתי מרפאות בעיסוק נוספות חזרו לפני מספר חודשים מחופשת לידה.  בנוסף התקבלו לעבודה מרפאה בעיסוק נוספת ושלוש מדריכות תעסוקה חדשות. כיום ניכרת התחלה של מגמת התייצבות בשירות וניכר שיפור הן בארגון השירות והן בתהליכי ההתערבות. 
כוח – אדם : 
ריפוי בעיסוק : במוסד מנהלת שירות ריפוי בעיסוק ותעסוקה ו- 4 מרפאות בעיסוק נוספות.  מנהלת השירות בעלת 8 שנות וותק במקצוע ובמוסד והמרפאות בעיסוק הנוספות חלקן בעלות שנות וותק רבות וחלקן צעירות במקצוע ובמוסד.
מנהלת השירות עובדת 5 ימים בשבוע, סה"כ 40 שעות שבועיות. המרפאות בעיסוק הנוספות עובדות בחלקי משרה שונים, סה"כ 89 שעות שבועיות.
סה"כ בריפוי בעיסוק 129 שעות שבועיות על פי החלוקה הבאה: 
שיקום ותת אקוטי:  63  שעות שבועיות
סיעודית א': 8 שעות שבועיות
סיעודית ב': 8 שעות שבועיות
סיעוד מורכב א': 20  שעות שבועיות
סיעוד מורכב ב': 20 שעות שבטעיות
תעסוקה: במוסד 4 מדריכות תעסוקה.  המדריכות עובדות 5 בקרים בשבוע, פעם בשבוע בנוסף גם בשעות אחר הצהריים ואחת לחודש בימי שישי. 
סה"כ בתעסוקה 93 שעות תעסוקה שבועיות על פי החלוקה הבאה:
שיקום ותת אקוטי : 24  שעות שבועיות.
סיעוד מורכב א': 11.5 שעות שבועיות.
סיעוד מורכב ב': 11.5 שעות שבועיות.
סיעודית א': 23  שעות שבועיות.
סיעודית ב': 23  שעות שבועיות.
ארגון השירות: 
עם חזרתה של מנהלת השירות מחופשת הלידה הוחל בתהליכים להבניה מחודשת של השירות ושיפור תהליכי ההתערבות. כיום שירות הרפוי בעיסוק והתעסוקה מנוהל ומאורגן היטב. נכתבו נהלים פנימיים  מחודשים בעקבות השינוי שחל בנהלי משרד הבריאות והובנו תהליכי עבודה מסודרים בשירות כגון ניהול מערכות פעילות מאוזנות עבור כל מחלקה, בניית טפסים חדשים, הבניית תהליכי הדרכה, תקשורת בשירות ועוד. כיום קיימת  נציגות לשירות הריפוי בעיסוק בישיבות צוות בכיר וקיימת השתתפות בוועדות המוסדיות.
הדרכה, תקשורת והעשרה:
מתקיימות ישיבות צוות בתוך השירות כנדרש. 
 כל אחת מהמרפאות בעיסוק מקיימת ישיבות פרטניות עם מדריכת התעסוקה במחלקה בה היא עובדת לצורך העברת מידע הקשור במטופלים.
המרפאות בעיסוק משתתפות בישיבות הצוות הרב מקצועי בכל המחלקות. תיעוד כנדרש קיים בתיקי המטופלים הרפואיים הממוחשבים.
לאחרונה חודשו הפעילויות  להעשרת צוות המוסד בנושאים הקשורים לתחומי ההתערבות של הריפוי בעיסוק (מתוכנן חת"ש לחודש יוני בנושא "הכנה לקראת שחרור") וכן חזרו להדריך סטודנטים לריפוי בעיסוק.
השתלמות מקצועית :
ריפוי בעיסוק: מנהלת השירות סיימה את הקורס העל בסיסי על כל חטיבותיו. למרפאה בעיסוק אחת תואר שני. שתי מרפאות בעיסוק נוספות סיימו יחידה אחת מהקורס העל בסיסי. הצוות משתתף בימי עיון ובהשתלמויות.
תעסוקה: מדריכת תעסוקה אחת המשמשת כרכזת התעסוקה עברה את הקורס הבסיסי למדריכות תעסוקה בגריאטריה. שלושת המדריכות הנוספות לא עברו את הקורס הבסיסי. אחת המדריכות השתתפה בקורס גינון טיפולי.
תנאים פיזיים וסביבה :
קיים חדר המשמש כמכון ריפוי בעיסוק. אליו צמוד בנוסף חדר קטן אשר מיועד לשמש כמטבח טיפולי.  המכון מרווח דיו על מנת לשרת את מחלקת השיקום אך קטן מכדי לשרת את כלל מחלקות המוסד. לא קיימת במקום דירה לדוגמה. לאחרונה הוקצה חדר למנהלת השירות המשמש כמשרד.
התעסוקה וההפעלה מתבצעים בחדרי האוכל במחלקות שהינם מרווחים, מוארים ומתאימים לצורך הפעלה.  במקומות ההפעלה קיימים ארונות לאחסון הציוד, לוחות הפעילות וההתמצאות חודשו לאחרונה והם גדולים, ברורים ואסטטיים. כמו כן נרכשו  שעונים חדשים. הקישוט הסביבתי אקטואלי (כולל גם תצוגה של עבודות הדיירים) נאה ומושקע הן באזורים הציבוריים והן בחדרי המטופלים.
ציוד ואביזרים 
ריפוי בעיסוק: קיים ציוד הכולל ערכות הערכה ואבחון, אביזרי עזר ואמצעים לצורך טיפול מוטורי תחושתי ולצורך טיפול קוגניטיבי. קיים מחשב המשמש לרשומות, ומחשב המשמש לטיפול במטופלים. קיימות תוכנות טיפוליות (כולל תוכנת סביון). לאחרונה נרכש ציוד נוסף לשיקום הכולל מיטת בובאט, אמצעים נוספים לתרגול ADL ועוד. יחד עם זאת יש מקום להמשיך ולהצטייד בציוד טכנולוגי לצורכי טיפול ולצרכי הפעלה בתעסוקה .
תעסוקה: קיים מגוון של ציוד ואמצעים להפעלה פרטנית וקבוצתית כולל ערכות נושא המכילות אביזרי הפעלה מותאמים לטכניקות ההפעלה השונות. בנוסף קיים שימוש באמצעים טכנולוגים כגון מקרן, ברקו  ו - DVD. 
פעילויות בתעסוקה :
מתקיימת בכל המחלקות פעילות פרטנית וקבוצתית מגוונת המותאמת לאוכלוסייה.  בחלק מימות השבוע מתקיימת פעילות גם בשעות אחר הצהריים.  הוכן מערך שנתי לקבוצות הנושא והן מתקיימות באמצעות מגוון טכניקות כנדרש.
מדריכות התעסוקה מתעדות ומדווחות כנדרש על פי הנהלים.
בנוסף לפעילות התעסוקתית השוטפת מתקיימים אירועים בעיקר בחגים  ובימי הולדת. מתקיימים גם אירועים מיוחדות בשיתוף עם הקהילה , משפחות, מתנדבים ועוד. 
פרויקטים מיוחדים :
מתקיימים פרויקטים רבים בהם פרויקטים קליניים ופרויקטים להעשרת הפנאי. בפרויקטים: פרויקט "סיעוד תעסוקה ומה שביניהם" , פרויקט אכילה, פרויקט "קפה בצוותא" שחזר לפעול בחודש האחרון ועוד.
 בנוסף צוות הריפוי בעיסוק והתעסוקה לוקח חלק מרכזי בפרויקטים של קישוט המרחב הציבורי ופרויקט ביות החדרים המעניק לחדרים צביון אישי.

מחלקות סיעודיות:
הבקרה התקיימה במחלקה סיעודית ב' בה נכחו ביום הבקרה 38 מטופלים סיעודיים.
הערכת מטופל חדש ע"י מרפאה בעיסוק: 
מתקיים הליך הערכה ואבחון כנדרש לכל מטופל. התיעוד ההערכה מתבצע בתיק המטופל הרפואי הממוחשב. קיימת תכנית טיפול מפורטת לכל מטופל התואמת את ממצאי ההערכה. התוכנית מתייחסת גם להפעלה מותאמת במסגרת התעסוקה. 
מימוש וביצוע תוכנית הטיפול בריפוי בעיסוק :
ההתערבות כוללת מתן טיפולים פרטניים בהתאם לצורך, התאמת סדים ואביזרים וקבוצה טיפולית המתקיימת אחת לשבועיים ומתמקדת בשימור ושיפור גפה עליונה. ההתערבות מתועדת כנדרש ברשומה הממוחשבת.
בנוסף כוללת ההתערבות הערכות חוזרות ועדכון של תכניות הטיפול כנדרש. חלק ממטרות ההתערבות מתבצע ע"י הדרכת מדריכות התעסוקה להפעלה והתייחסות התואמת את צרכי המטופלים ויכולותיהם. במחלקה מתקיים פרויקט "ביות חדרים" ופרויקט אכילה בשיתוף פיזיותרפיה.
המרפאה בעיסוק משתתפת באופן קבוע בישיבות הצוות הרב מקצועי. 
הכרת מטופל חדש ע"י מדריכת התעסוקה :
מדריכת התעסוקה מקיימות הליך היכרות עם כל חולה חדש. ההיכרות מתועדת
 כנדרש ברשומות התעסוקה.
פעילות בתעסוקה: 
 מתקיימת הפעלה כ- 3 שעות מידי בוקר ו: 3-4 ימים בשבוע  גם בשעות אחה"צ. ההפעלות מותאמות לצרכי הדיירים וליכולותיהם, מתבצעות באופן פרטני וקבוצתי, כוללות מידי בוקר גירוי חושים פרטני, לאחר מכן הפעלה בתנועה ובמוסיקה, "ספא", קבוצות נושא באמצעות מגוון טכניקות ועוד. קיים תיעוד כנדרש ברשומות התעסוקה. 
המלצות לשיפור:
1. יש להגדיל את המרחב הטיפולי או לחילופין להקצות מכון נוסף על מנת שניתן יהיה לקיים את ההתערבות הנדרשת לכלל המטופלים מכל המחלקות בתנאים הולמים. הערה זו חוזרת מבקרות קודמות.
2. חשוב להמשיך ולרכוש ציוד ואמצעים מגוונים לצורך ביצוע ההתערבות בריפוי בעיסוק. חשוב לרכוש מחשב נייד המשמש אמצעי חיוני לצורך טיפול והפעלה וכן לרכוש טאבלטים נוספים. 
3. חיוני שהמרפאות בעיסוק, שרובן צעירות במקצוע ובתחום, תשתתפנה בקורסים מקצועיים ובהשתלמויות בתחומים הרלוונטיים. 
4.  שלוש מבין ארבעת מדריכות תעסוקה לא עברו את הקורס להכשרת מדריכות תעסוקה בגריאטריה. חשוב לאפשר להן להשתתף בקורס זה וכן לשולחן לימי עיון ולהשתלמויות  בתחום. 
5. יש לשפץ ולהתאים את המטבח הטיפולי ע"פ הנדרש בחוברת הבינוי.
6. מומלץ להחליף את מסכי הטלוויזיה במחלקות למסכים גדולים וחדישים יותר. מסכים אלה יאפשרו חווית צפייה טובה ואיכותית יותר וכן יאפשרו שימוש במדיה כאמצעי להפעלת המטופלים.
7. חשוב לקיים כמה שיותר פעילויות במרפסות הצמודות (שמהן נשקף גם נוף מרהיב). לשם כך קיים צורך בסוככים וכן קיים צורך בהתארגנות מותאמת של צוות המחלקה.
8. במחלקה השיקומית, בחדרי המטופלים, קיים צורך בקישוט סביבתי שיתרום לאווירה ביתית יותר בחדרים. 
מחלקות לסיעוד מורכב תומך 
הערכת מטופל חדש ע"י מרפאה בעיסוק: 
       מתקיימת הערכה לכל מטופל חדש. כל ההערכות מתבצעות באופן מלא 
       ומקצועי ומתועדות כנדרש ברשומה הממוחשבת. 
מימוש וביצוע תוכנית הטיפול בריפוי בעיסוק :
בחודשים האחרונים, עם הגדלת תקינת הריפוי בעיסוק בפועל במחלקות, הורחבה ההתערבות הישירה בריפוי בעיסוק וכיום מתקיימים טיפולים פרטניים בהתאם לצורך, חלקם שוטפים וחלקם קצרים וממוקדים, כולל  התאמת סדים ואביזרים. הערכות מעקב ועדכון תכניות הטיפול מתבצעים כנדרש. כל ההתערבויות המתקיימות מתועדות כנדרש ברשומת המטופל הרפואית הממוחשבת.
הכרת חולה חדש ע"י מדריכת התעסוקה :
מתבצע הליך היכרות  עם כל מטופל חדש. קיים תיעוד כנדרש.
פעילות בתעסוקה: 
            מתקיימת הפעלה כשעתיים מידי בוקר בכל אחת מהמחלקות. ההפעלות 
            מתקיימות באופן פרטני וקבוצתי, כוללות גירוי חושים, "ספא" אפיה, פיתוח  
            נושא באמצעות טכניקות מגוונות ועוד. בשעות אחה"צ מתקיימת הפעלה בחלק
            מימות השבוע, כוללת משחקי בינגו, הפעלה במוסיקה והפעלה באמצעות בעלי 
            חיים. קיים תיעוד פרטני וקבוצתי ברשומות התעסוקה כנדרש.
מחלקהשיקומית ותת אקוטית:
המחלקה מוגדרת ברישיון כתת אקוטית. ביום הבקרה מאושפזים במחלקה 20 מטופלים שיקומיים 9 מטופלים תת אקוטיים ו- 4 מטופלים סיעודיים.
הערכת מטופל חדש ע"י מרפאה בעיסוק: 
שיקום: המרפאות בעיסוק מבצעות הערכה ואבחון לכל מטופל. ההערכה מלאה 
ומפורטת, כוללת את כל תחומי הבדיקה הדרושים ומתועדת כנדרש ברשומה 
הרפואית הממוחשבת. קיימות תוכניות טיפול מותאמות לכל מטופל הכוללות את הטיפול הישיר הנדרש בריפוי בעיסוק והפעלה מותאמת במסגרת התעסוקה. 
תת אקוטי: הערכות מתקיימות גם לכל מטופל תת אקוטי  מתועדות ברשומה הרפואית הממוחשבת וכוללות גם תוכניות טיפול מותאמות. 
מימוש וביצוע תוכנית הטיפול בריפוי בעיסוק :
שיקום: ההתערבות כוללת מתן טיפולים פרטניים למטופלים הזקוקים לכך בהתאם לתוכנית הטיפול שנקבעה. ההתערבות כוללת גם התאמת סדי מנוחה קנויים וסדים גליליים, מעקב והדרכת צוות בנושא. אחת לשבוע מתקיימת קבוצת הדרכה למטופלים לקראת שחרור בה משתתפים גם בני משפחות המטופלים. 
ההתערבות השוטפת והמעקבים מתועדים כנדרש ברשומה הממוחשבת. 
לקראת שחרור ניתנת הדרכה למטופל ולמשפחתו ונשלח מכתב סיכום והמלצות ליחידות להמשך טיפול.
תת חריפה: מתקיימים טיפולים פרטניים במידת הצורך על פי שיקול דעת מקצועי. הדרכה לקראת שחרור ניתנת לכל מטופל כולל מכתבי סיכום טיפול והמלצות.
הכרת מטופל חדש ע"י מדריכת התעסוקה :
מדריכת התעסוקה מקיימת הליך קבלה לכל מטופל חדש. קיים תיעוד כנדרש. 
פעילות בתעסוקה: 
מתקיימת הפעלה מידי בוקר. ההפעלה משותפת למטופלים השיקומיים והתת אקוטיים. בשעות אחה"צ מתקיימת הפעלה 3 ימים בשבוע. הפעילות מתקיימת באופן פרטני וקבוצתי וכוללת: הפעלה בתנועה, "ספא", פיתוח נושא באמצעות מגוון טכניקות, משחקים חברתיים ועוד. 
התיעוד הפרטני ותיעוד קבוצות הנושא תקין כנדרש.  

3. 
עבודה סוציאלית:


מחלקות סיעודיות:  83.5%
מחלקות לסיעוד מורכב:  88%
מחלקה תת חריפה/ גריאטריה שיקומית:  84%
כח אדם:

גם בבקרה זו (כמו בקודמת) חלו שינויים בהרכב הצוות בשרות הסוציאלי. מנהלת השרות עזבה לפני כ-5 חודשים. מנהלת השרות החדשה, שנכנסה לתפקידה לפני כ-4 חודשים יצאה לחופשת לידה ב- 04/15. כיום מורכב הצוות מעו"ס אחד בעל שנה אחת של וותק מוסדי, עו"ס אחת – 5 חודשים במקום, ועוד 2 עו"סיות נוספות עם ותק מוסדי בן 3 חודשים. אף לא לאחד מהם הכשרה בגריאטריה. היקף התקינה נשאר כשהיה – 4 משרות בסה"כ. 

סביבת עבודה: לכל עו"ס חדר ועמדת מחשב אישיים. 

ישיבות צוות של השרות: מתקיימות אחת לשבועיים. התיעוד אינו זמין. (הפעילות הזו החלה לפני כחודש ימים). בנוסף – שינויים פרסונליים ברמת ההנהלה המוסדית.
התנהלות ברמה המוסדית: 

ישיבות צוות בכיר: נציגה מהשרות  הסוציאלי משתתפת בדיונים המתקיימים בתדירות של אחת לשבוע- שבועיים.

תקשורת בין מקצועית: הרשומות המקצועיות ממוחשבות בתכנת פרדיגמה. התקשורת הבין מקצועית מנוהלת באמצעות מייל פנימי. 

נהלים פנימיים: ב- 14.5.15 עודכנו 2 נהלים פנימיים: הטיפול בתלונות ו- התעמרות בזקן.

תצפית: חדרי המטופלים נקיים ומסודרים . בחלקם- חפצים אישיים. מאובזרים באמצעים לשמירה על הפרטיות. במרחבים הציבוריים לוח להנגשת מידע למטופלים ולמשפחות.

פעילות קבוצתית: ביום הבקרה אינה מתקיימת פעילות קבוצתית למטופלים ולבני משפחה. הוצגה תכנית עתידית לפעילות קבוצתית למטופלים צלולים מכל המחלקות.

פעילות קהילתית: העו"ס האחראי על הנושא יוזם מהלכים להרחבת מאגר המתנדבים מן הקהילה לטובת המטופלים. העו"ס מעורב בתפקוד האישי של המתנדבים ובהדרכתם. תיעוד הפעילות טעון שיפור.

הטיפול בתלונות: בנוהל החדש הועברה אחריות העברת התלונה לעו"ס מנהל השרות לידי עו"ס המחלקה. בפועל- יש לפרסם זאת במחלקות.

מניעת התעמרות: הוועדה המוסדית פועלת לאיתור וטיפול במקרים בהם עלה חשד להתעמרות. בחלק מהדיונים יש לשפר תהליך הסקת מסקנות ומעקב אחר יישומן.

הטיפול בניצולי שואה: נמצא רישום מרוכז. כיום -17 ניצולי שואה בכל המחלקות. ב-24.2.15 התקיימה הדרכה בנושא לצוות הרב- מקצועי על ידי נציגת "עמק". קיימת התייחסות מתועדת לסיפור חייהם של הניצולים (6 סיפורים מתועדים). כמו – כן, התקיימה בעבר קבוצה דו חודשית ל-6 מטופלים ניצולי שואה במחלקות הסיעודיות בלבד. העו"ס האחראי פועל לאיתור מידע חדש בתחום ומעביר לעו"סים בשרות הסוציאלי. 
הכשרת הצוות הרב – מקצועי: השרות הסוציאלי משולב בתכנית חת"ש החל מ- 11/15 בנושאים התעמרות והטרדה מינית.

מחלקות סיעודיות: נבדקה מחלקה סיעודית ב' (בקומה ג' ). העו"ס במחלקה מ-6/14 .

עובד במשרה מלאה ב-2 המחלקות הסיעודיות. 

קליטת מטופל חדש: 
מתבצעת כנדרש. נרשמות תכניות טיפול. קיים מעקב ודיווח אחר הסתגלות.

רשימת המטופל: משקפת קשר ישיר עם מטופלים ועם בני משפחה וטיפול בזכויות.

ישיבות צוות רב מקצועי: מתקיימות לרוב בהיעדר חלק מנציגי הסקטורים וללא מעקב אחר יישום תכניות הטיפול. כמו כן, חסרים דיונים בשינוי סטאטוס תפקודי. 
ביקורי משפחה: נערך מעקב מסודר בהתאם לדיווחי הסיעוד הממוחשבים. 
אפוטרופסות: קיים מיפוי נזקקות לכל המטופלים במחלקה. העו"ס מטפל במינוי על פי הצורך. חסר טיפול במינוי יפוי כח לטיפול רפואי.

גימלת דמי כיס: נמצא דיווח ברשומת המטופל לגבי מימוש גמלת דמי כיס. הומלץ לנהל רישום מרוכז לגבי האחראי ואופן המימוש של דמי הכיס.

מחלקות לסיעוד מורכב תומך:

נבדקה מחלקה סיעודית מורכבת א' (קומה א' ). ביום הבקרה 33 מטופלים במחלקה. העו"ס במחלקה מ- 2/15 , במשרה מלאה. עברה תקופת חפיפה בת חודש וחצי עם העו"ס שיצאה לחופשת לידה ב- 3/15. סה"כ כח אדם בחטיבה של הסיעוד המורכב 2 משרות.
טיפול פליאטיבי : ללא התקדמות בנושא. 

תכנון השחרור: העו"ס פועלת להעברת המידע הנדרש אודות זכויות בתהליך לשחרור. הטיפול נערך מול המטופל/המשפחה/גורמים רלוונטיים בקהילה. לא נערך מעקב אחר יישום תכנית השחרור.

ישיבות צוות רב מקצועי: באחריות העו"ס. נערכות אחת לרבעון על כל מטופל. בחלק מהדיונים חסר מעקב אחר יישום תכניות הטיפול.

אפוטרופסות: נמצא ריכוז מידע עדכני ל- 19.5.15. במחלקה 11 חסויים ו-6 מטופלים בתהליך למינוי. לשני מטופלים יפויי כח לטיפול רפואי. העו"ס מטפלת במינוי על פי הצורך. 

רשימת המטופל: כוללת שיחות מתועדות עם מטופלים צלולים וציון פעילות מתנדבים עם המטופלים.

מחלקה תת חריפה/שיקום:

במחלקה 20 מטופלים שיקומיים ביום הבקרה, 9 תת חריפה ו-4 סיעודיים. העו"ס – חודשיים וחצי במחלקה במשרה מלאה. ללא הדרכה. נעשתה חפיפה בת שבועיים עם העו"ס היוצאת. קבלה סוציאלית מתבצעת כנדרש. העו"ס בודקת את ציפיות המטופל. בחלקו- ללא תכנית טיפול. נמצא מעקב מתועד אחר הסתגלות. רשומת המטופל מציינת שיחות עם המטופל. לא מפורט הנושא (נמצא במספר מטופלים).
ישיבות צוות רב מקצועי: מתקיימות מדי שבועיים על כל מטופל . דיונים ראשונים אודות מטופלים חדשים מתבצעים באיחור (חודש מהקבלה). חלק מהדיונים ללא מעקב אחר יישום תכניות הטיפול וללא נציגי כל הסקטורים . תכניות הטיפול , לרוב, אינן כוללות עו"ס. 

תכנון שחרור: נערך גם מול המטופל – אך לא תמיד מתועד התהליך לשחרור ברמת השיחות.

אפוטרופסות: נמצא ריכוז נתונים מעודכן ל- 29.1.15.

המלצות לשיפור:

1. יש לאפשר הכשרה בגריאטריה לעו"סים.
2. לקיים הפעלה קבוצתית למטופלים ולבני משפחה. (הערה חוזרת).
3. לתעד פעילות בנושא מתנדבים.
4. במסגרת דיוני הוועדה למניעת התעמרות יש לשים דגש על הסקת מסקנות ומעקב אחר יישומן.
5. ישיבות צוות רב מקצועי: לשפר הדיונים בכל המחלקות ומכל ההיבטים.
6. לשפר התיעוד ברשומת המטופל במחלקות הפעילות בשים דגש על שיחות עם המטופלים ובציון מימוש זכויות ניצולי שואה. 
7. לקדם הטיפול במינוי ייפוי כח לטיפול רפואי.
8. למנף את הטיפול הפליאטיבי לאחר הכשרת העו"ס בתחום.
סיכום:

מדובר בשירות סוציאלי בבנייה : צוות חדש הנמצא בתהליכי גיבוש פנימי ובהשתלבות בפעילות הרב מקצועית. למרות זאת, מצליח לשמור על הקיים. ניכרת היעדרות של יד מכוונות והכשרה בנושאים מובילים בגריאטריה. אין ספק שהשלמת החסר תתרום ליכולתם של העו"סים לעלות מעלה בתהליכים לקידום ופיתוח העבודה הסוציאלית.

4. בריאות הסביבה:  79%
להלן ממצאי הביקורת:

1. איכות המים:

- לא מתבצע דיגום בנקודות הנדרשות על ידי משרד הבריאות.

- אין במוסד מאגר מים לשעת חירום, זאת בניגוד לחוזר ראש שירותי הציבור (הנחיות לפיקוח על מוסדות רפואיים- פרק מים).

- טמפרטורת המים החמים בברזים הינה 47 מ"צ- גובהה מהנדרש.

- אין במוסד ברזי וויסות. בחלק מהברזים וראשי מקלחות קיימות הצטברות אבנית.

- יש לבצע בדיקות להתרבות חיידקי לגיונלה בתדירות גבוהה יותר.

מחלקות:

- כביסה נקייה לא מאוחסנת בחדר ייעודי לכך בחלק מהמחלקות.

- נדרש תיקון בנהלים שהוגשו בזמן ביקורת האחרונה.

- לא מקפידים על טמפרטורת במאכלים בין המטבח המרכזי לבין המחלקות.

מטבח מרכזי:

- אין זרימת מזון נכונה והפרדת הפונקציות במטבח. קיימת הצטלבות בין מזון גולמי לבין אוכל לאכילה.

- אין מנדפים מעל הציוד שפולט חום.

אין נוהל ברור לגבי טיפול המזון בין הגעתו מהקייטרינג לבין העברתו למחלקות.

מטבחוני המחלקות:

עגלות החימום אינן מעוצבות במדי חום.

אין רישום טמפרטורות במקררים.

חסר מקום לייבוש כלים וכתוצאה מכך נמצאו כלים רטובים בארונות.

לסיכום:

לא תוקנו הליקויים המפורטים בדוח של שנה שעברה על הנהלת בית האבות לתקן אותם. על הנהלת בית האבות להגיש למשרדנו תכנית לארגון מחדש של מטבח החלוקה על ידי  מתכנן מבטחים עם שינוי מערך ציוד, זרימת מזון והפרדת פונקציות במטבח לאישורנו.
5. 
רוקחות:  76%
במוסד ישנם 2 מחלקות סיעודיות, 2 מחלקות סיעודי מורכב, ומחלקה תת חריפה.
במקום מועסקת רוקחת אחראית שקיבלה את אישור הרוקח המחוזי בהיקף משרה של 25 שעות שבועיות. הרוקחת נכחה בביקורת.
הביקורת נערכה במחלקה סיעודית ב', סיעודית מורכבת א', מחלקה תת חריפה ובבית מרקחת.

ממצאי הבקרה:

מחלקה סיעודית ב'

1. מקרר התרופות:
· נרשמה חריגה בטמפרטורה של המקרר בזמן הביקורת ( 10.3 מעלות ). 
· ישנה הצטברות של שכבת קרח בתוך המקרר, דבר המעיד על אי תקינות המקרר וגורם לחריגה בטמפרטורה מהטווח התקין.
2.   לא נעשה מעקב של הטמפ' של החדר.
3. ארון התרופות : 
-    אין הפרדה בין תרופות לשימוש חיצוני ותרופות לשימוש פנימי. נמצא חוקן פליט אנימה יחד עם לבולק יחד עם תמיסת קורסודיל.
-    אין מספיק הפרדה בין המינונים השונים. נמצאה התרופה קליקסאן במינונים שונים מעורבבים יחד.
4. בהתאמת תכולת המגירות של עגלת התרופות מול הקרדקס, נמצאה התרופה מותיליום שלא שייכת לאותו מטופל בתוך המגירה שלו. בבירור מול האחות נמצא שהתרופה שייכת למטופל אחר והגיעה למגירה בטעות.
5. חוצה הכדורים לא נקי.
סיעודי מורכב א'

1. מקרר התרופות:
· ישנה הצטברות של שכבת קרח בתוך המקרר, דבר המעיד על אי תקינות המקרר וגורם לחריגה בטמפרטורה מהטווח התקין.
· מד הטמפרטורה מראה חריגה בטמפרטורה כלפי מעלה. בזמן הביקורת הטמפרטורה עמדה על 10.8 מעלות.
· רישום הטמפרטורה אינו תקין, הרישום נעשה לפי ערך הטמפ' הממוצע ולא לפי ערכי מינימום ומקסימום.
2. לא נעשה מעקב של הטמפ' בחדר.
3. ניהול הסמים המסוכנים: 
· בכספת מוחזקים עוד מוצרים מלבד הסמים המסוכנים ( מכשיר למדידת סוכר, פדים, שעון ועוד).
· הרישום במחברת אינו תקין. יש להקפיד לרשום במקום המיועד. במקרה של טעות ברישום, יש למחוק עם עט אדום ולרשום שורה חדשה.
מחלקה תת חריפה

1. מקרר התרופות:
· נרשמה חריגה בטמפרטורה של המקרר בזמן הביקורת (0.7 -  מעלות ). 
· רישום הטמפרטורה אינו תקין. הרישום נעשה לפי ערך הטמפ' הממוצע ולא לפי ערכי מינימום ומקסימום.
2. לא נעשה מעקב של הטמפ' של החדר.
3. ארון התרופות:
· אין הפרדה בין המינונים השונים של התרופות. נמצאו סטריפים של אסיוואל 5 מג יחד עם סטריפים של אסיוואל 10 מג, מונוקורד 50 מג יחד עם מונוקורד 40 מג, התרופה אלאטרול יחד עם אלטרוליט.
4. עגלת התרופות: בעגלת הטיפולים, במגירה של ליפיטור נמצאו סטריפים של 20 מג ו- 40 מג ונמצאה גם התרופה פראבאליפ יחד באותה מגירה. ובמגירה של אומפרדקס נמצא 20 יחד עם 40 מג.
סיכום והמלצות

1. מקרר התרופות: יש לבדוק מידית את תקינות כל מקררי התרופות ומדי הטמפרטורה. יש לטפל מידית במקור הבעיה ולבדוק האם איכות התרופות לא נפגעה. 
יש לתעד את אופן הטיפול והמסקנות. לאחר הטיפול יש לבצע ולידציה למקררים.
יש לפעול לפי נוהל 126, תנאי אחסון והובלה של תכשירים. 
2. יש לבדוק את הטמפ' של חדר התרופות ושל תחנת האחות ( עגלת התרופות )
שלוש פעמים ביום. לפי נוהל 126.
3. ניהול הסמים במחלקות: יש לנהל את הסמים המסוכנים במחלקה לפי תקנות הסמים המסוכנים בבתי חולים. לשמור את מלאי הסמים בנפרד בארון נעול, ולבדוק את המלאי בחילופי כל משמרת ולחתום. יש להקפיד על רישום תקין
על גבי הפנקס.
4. ארון התרופות במחלקות: יש לסדר את התרופות בארון, להפריד בין התרופות השונות והמינונים השונים.
5. יש לנקות ולייבש את הכותש וחוצה הכדורים לאחר כל שימוש בין מטופל ומטופל.
6. על הרוקחת לערוך ביקורת בכל המחלקות מדי שבועיים ולתעד בכתב את הממצאים. יש להעבירם לידיעת האחות האחראית/ הראשית, ולתייקם בקלסר ביקורת במחלקה.
7. על הרוקחת לנהל יומן התערבויות כמפורט בכלי הבקרה וכפי שהוסבר לה בע"פ במהלך הביקורת.
8. יש לרכוש ספרות מקצועית כנדרש. 
6. 
תשתיות ותחזוקה : 
ביום הבקרה המחלקות נמצאו מתוחזקות, נקיות ומאווררות.
הערות לשיפור:

1. יש לשמור מים  לשעת חירום.

2. יש להתקין מאחזי יד בשני צידי האסלה ולתקן את המאחזים הרופפים.
3. יש לשפץ חלק מהארונות.
4. יש להוסיף ווילונות הפרדה היכן שחסר.
5. יש להוסיף כבלים של לחצני מצוקה היכן שחסר.
6. יש לסוכך ולרהט את המרפסות של המחלקות.
7. יש לתקן מרצפות שבורות /סדוקות במספר מקומות.
נספח ג'
תקן מול מצבה- כוח אדם  מינהלי ונותני שירותים 
	
	תקן כוח אדם נדרש מינימלי ברוטו
	כוח אדם בפועל ברוטו

	מנהל
	1
	1

	אם בית
	1
	1

	מזכירה
	2
	5

	רופאים 
	-
	 0.55 מנהל רפואי  מומחה בגריאטריה

	אחות ראשית
	1
	1.2

	ס' אחות ראשית
	1
	1.2

	טבח/עובדי מטבח
	7
	1 + קייטרינג + מטפלים בכל מחלקה

	תחזוקה
	3
	3 

	מחסנאי
	1
	1

	משגיח כשרות
	0.5
	1.3 - 2 עובדים

	רוקח
	0.81
	0.63

	ע' ניקיון
	10
	17 

	רנטגן
	1.55
	יש מכון רנטגן צמוד לביה"ח

	מנהלת שרות פיזיותרפיה
	
	10 ש"ש



תקן מול מצבה- כוח אדם למחלקות הסיעודיות - 72 מיטות ברישיון 

 
78  מאושפזים בפועל 

	
	תקן כוח אדם נדרש מינימלי ברוטו
	כוח אדם בפועל ברוטו

	רופאים
	1.08
	1.5 מתוכם 0.5 גריאטר

	אחיות 
	12.44
	12.14 מתוכן 5.9 מוסמכות

	כוח עזר
	25.49
	27.1

	פיזיותרפיה
	1.08
	1.1

	 עו"ס
	0.78
	1

	מרפאה בעיסוק
	0.39
	0.44

	מדריכת תעסוקה
	1.08
	1.26

	תזונה
	0.39
	0.38

	קלינאית תקשורת
	0.05
	0.05


תקן מול מצבה כח אדם למחלקות סיעוד מורכב 62 מאושפזים
	
	תקן כוח אדם נדרש מינימלי ברוטו
	כוח אדם בפועל ברוטו

	רופאים
	5.16 מתוכם 1.72 מומחים בגריאטריה
	 5.8 מתוכם 1.5 מומחים בגריאטריה



	אחיות
	29.24 מתוכם 14 מוסמכות
	  17.92 מתוכן 11.3  מוסמכות

	כוח עזר
	13.76
	30.88

	פיזיותרפיה
	0.86
	1

	מרפאה בעיסוק
	0.86
	1.1

	עו"ס
	0.86
	2

	מדריכת תעסוקה
	0.43
	0.63

	תזונה
	0.86
	1

	קלינאי תקשורת
	-
	0.3


תקן מול מצבה- כוח אדם למחלקה תת חריפה – 33 מאושפזים
מתוכם 20 מאושפזים שיקומיים ו-9 מאושפזים תת חריפים ו-4 סיעודיים
	
	תקן כוח אדם נדרש מינימלי ברוטו
	כוח אדם בפועל ברוטו

	רופאים
	3.97 (מהם 1 מומחה בגריאטריה, 0.33 בשיקום)
	3.5 מתוכם 1 מומחים בגריאטריה   
0.5 מומחה בשיקום

	אחיות
	12.29
	10.21 מתוכן 7.5 מוסמכות 

	כוח עזר
	10.1
	14.8

	פיזיותרפיה
	2.03
	2.47

	סייעת לפיזיותרפיה
	1.12
	-

	עו"ס
	0.91
	1

	מרפאה בעיסוק
	1.51
	1.73

	מדריכת תעסוקה
	0.46
	0.66

	תזונה
	0.46
	0.55

	פסיכולוג
	יעוץ
	-

	קלינאית תקשורת
	0.5
	0.5

